Recurs introdus la 29 noiembrie 2011 de Comisia Europeană împotriva Hotărârii Tribunalului (Camera a cincea) din 29 septembrie 2011 în cauza T-442/07, Ryanair Ltd/Comisia Europeană, susținută de Air One SpA
(Cauza C-615/11)
Limba de procedură: engleza
Părțile
Recurentă: Comisia Europeană (reprezentanți: L. Flynn, D. Grespan, S. Noë, agenți)
Celelalte părți în proces: Ryanair Ltd, Air One SpA
Concluziile recurentei
Recurenta solicită Curții:
anularea Hotărârii Tribunalului (Camera a cincea) din 29 septembrie 2011, notificată Comisiei la 30 septembrie 2011, pronunțată în cauza T-442/07, Ryanair Ltd/Comisia Europeană, în măsura în care în aceasta se constată că prin neadoptarea unei decizii referitoare la transferul celor 100 de angajați ai Alitalia care a fost criticat în scrisoare, Comisia Comunităților Europene nu și-a îndeplinit obligațiile care îi revin în temeiul Tratatului CE;
respingerea cererii având ca obiect constatarea abținerii de a acționa a Comisiei Comunităților Europene, întrucât aceasta nu a adoptat o decizie referitoare la transferul celor 100 de angajați ai Alitalia care a fost criticat în scrisoarea din 16 iunie 2006, trimisă Comisiei de Ryanair Ltd;
obligarea Ryanair Ltd la plata cheltuielilor de judecată;
cu titlu subsidiar
trimiterea cauzei spre rejudecare la Tribunal;
soluționarea odată cu fondul a cererii privind cheltuielile de judecată aferente procedurii în primă instanță și recursului.
Motivele și principalele argumente
Recurenta susține că hotărârea atacată ar trebui anulată pentru următoarele motive:
interpretarea greșită a articolului 10 alineatul (1) și a articolului 20 alineatul (2) din Regulamentul (CE) nr. 659/1999 . Tribunalul a săvârșit o eroare de drept atunci când a definit criteriile care stabilesc dacă Comisia posedă informații sau a primit o plângere privind un ajutor pretins nelegal;
săvârșirea unei erori privind încadrarea juridică a scrisorii Ryanair din 16 iunie 2006. Tribunalul a concluzionat că prin intermediul scrisorii din 16 iunie 2006 Comisia primise o plângere sau informații privind un ajutor pretins nelegal. Comisia consideră că procedând astfel Tribunalul a săvârșit o eroare de drept ca urmare a încadrării juridice greșite a scrisorii menționate;
săvârșirea unei erori de drept în stabilirea faptului dacă Comisia avea obligația de a acționa în sensul articolului 232 CE în raport cu cerințele articolului 20 alineatul (2) din Regulamentul (CE) nr. 659/1999.
____________
1 - Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE.